Diari Oficial de la Generalitat Valenciana


Sumari del DOGV 4664, del 07-01-2004 (2003/13471)

ORDE de 16 de desembre de 2003, de la Conselleria de Cultura, Educació i Esport per la qual es convoquen subvencions per al desenrotllament de programes de tecnificació esportiva, plans d'especialització esportiva i adquisició de material immobilitzat durant l'any 2004, i s'aproven les bases per què es regula la concessió d'estes.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4664

Data del DOGV
:   07-01-2004

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2003/13102


Data del document
:   16-12-2003

Organisme emissor
:   Conselleria de Cultura, Educació i Esport

Tipus de document
:   Ordre

Anàlisi jurídica

 Descriptors 

:   * organització esportiva
    * educació física
    * ajuda pública
    * esport
    * suport econòmic
    * article d'esport

ORDE de 16 de desembre de 2003, de la Conselleria de Cultura, Educació i Esport per la qual es convoquen subvencions per al desenrotllament de programes de tecnificació esportiva, plans d'especialització esportiva i adquisició de material immobilitzat durant l'any 2004, i s'aproven les bases per què es regula la concessió d'estes. [2003/X13882]
  
La Llei 4/1993, de la Generalitat Valenciana, de 20 de desembre, de l'Esport de la Comunitat Valenciana, establix en el seu article dèsset, la inclusió dels esportistes d'elit de la Comunitat Valenciana en programes de tecnificació esportiva i plans especials de preparació en coordinació amb les federacions esportives.
  
La Conselleria de Cultura i Educació, per mitjà de la Direcció General de l'Esport, ha subvencionat en els últims anys, a través de l'orde de convocatòria de subvencions a federacions esportives de la Comunitat Valenciana, el desenrotllament de programes de tecnificació esportiva. En el seguiment d'estos programes s'ha posat de manifest la necessitat de continuar esta línia d'actuació que permet a les federacions millorar la preparació dels esportistes destacats.
  
D'altra banda, la Conselleria de Cultura i Educació, en col·laboració amb algunes federacions esportives de la Comunitat Valenciana, va posar en marxa, en el curs escolar 1999/2000, els plans d'especialització esportiva en el Complex Educatiu de Cheste.
  
Així mateix, l'Orde de 26 de setembre de 1994, de la Conselleria d'Economia i Hisenda de la Generalitat Valenciana, sobre tramitació anticipada d'expedients de gasto (DOGV de 6.10.94), establix que podran tramitar-se anticipadament subvencions a càrrec del capítol IV, sempre que estes estiguen arreplegades en els annexos de transferències inclosos en el Projecte de Llei de Pressupostos per al pròxim exercici, remés pel Govern Valencià a les Corts.
  
En virtut d'això i fent ús de les competències en matèria d'esport assignades pel Decret 81/2003 de 27 de juny (DOGV 4553 de 30.06.2003), del president de la Generalitat Valenciana a la Conselleria de Cultura, Educació i Esport, i d'acord amb el que establix l'article 35 de la Llei 5/1983, de 30 de desembre de Govern Valencià, i el Text Refós de la Llei d'Hisenda Pública de la Generalitat Valenciana, aprovat per Decret Legislatiu de 26 de juny de 1991, del Consell de la Generalitat Valenciana
  
ORDENE
  
Primer
  
Convocar la concessió de subvencions destinades a federacions esportives de la Comunitat Valenciana per al desenrotllament de programes de tecnificació esportiva, plans d'especialització esportiva i adquisició de material immobilitzat durant l'any 2004, per un import global màxim de 315.000 e, que es repartirà de la manera següent:
  
· Per a subvencionar el desenrotllament de programes de tecnificació i plans d'especialització esportiva, 255.000 e, a càrrec de l'aplicació pressupostària 30.69.03.038.69.8 línia T3139000 dels pressupostos de la Generalitat Valenciana per a l'any 2004.
  
· Per a subvencionar les inversions en material immobilitzat per al seu ús exclusiu en els programes de tecnificació i en els plans d'especialització esportiva que se subvencionen segons l'apartat anterior, 60.000 e a càrrec de l'aplicació pressupostària 78.397.25.911.88.4 línia T2521000, dels pressupostos de la Generalitat Valenciana per a l'any 2004.
  
Segon
  
L'import global, així com tots els tràmits dictats fins al moment immediat anterior al de la resolució de concessió de la subvenció, estaran condicionats a l'existència de crèdit adequat i suficient en el capítol, secció, servici, programa i línies corresponents, que s'establisquen en la Llei de Pressupostos de la Generalitat Valenciana per a l'any 2004.
  
Tercer
  
Aprovar les bases per què es regula esta convocatòria de subvencions a les federacions esportives de la Comunitat Valenciana, que figuren com a annexos I, II, III, IV i V de la present orde.
  
DISPOSICIONS FINALS
  
Primera
  
Es delega en el secretari autonòmic d'Esport la facultat de concedir o denegar estes subvencions, i se l'autoritza perquè dicte les resolucions i instruccions necessàries per al desenrotllament i l'execució de la citada orde.
  
Segona
  
La present orde entrarà en vigor l'endemà de la publicació en el Diari Oficial de la Generalitat Valenciana.
  
De conformitat amb el que establixen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú i 10, 14 i 46 de la Llei Reguladora de la Jurisdicció Contenciosa Administrativa, contra la present orde, que posa fi a la via administrativa, es podrà recórrer potestativament en reposició o plantejar directament recurs contenciós administratiu, en els terminis i davant dels òrgans que s'indiquen a continuació:
  
a) El recurs de reposició haurà d'interposar-se davant el conseller de Cultura, Educació i Esport en el termini d'un mes a comptar des de l'endemà de la publicació.
  
b) El recurs contenciós administratiu haurà de plantejar-se davant el Tribunal Superior de Justícia de la Comunitat Valenciana en el termini de dos mesos a comptar des de l'endemà de la publicació.
  
València, 16 de desembre de 2003
  
El conseller de Cultura, Educació i Esport,
  
ESTEBAN GONZÁLEZ PONS
  
ANNEX I
  
Bases per què es regula la convocatòria de subvencions destinades al desenrotllament de programes de tecnificació esportiva, plans d'especialització esportiva i l'adquisició de material immobilitzat per al desenrotllament d'estos per part de les federacions esportives de la Comunitat Valenciana.
  
Primera. Beneficiaris
  
Podran sol·licitar estes subvencions, les federacions esportives inscrites en el Registre d'Entitats Esportives de la Comunitat Valenciana, exclusivament per al desenrotllament d'un programa de tecnificació i/o un pla d'especialització esportiva i que reunisquen els requisits establits en la citada orde, a excepció de les federacions que tinguen subscrit un conveni de col·laboració per als mateixos fins amb la Generalitat Valenciana.
  
Segona. Objecte i aplicació de les subvencions
  
Les subvencions a càrrec de l'aplicació pressupostària 69.58.60.976.85.1, línia T3139000 de la present convocatòria, estaran destinades a sufragar els gastos ocasionats pel desenrotllament d'un programa de tecnificació esportiva i/o un pla d'especialització esportiva d'acord amb els requisits especificats en les bases que es despleguen a continuació.
  
Les subvencions a càrrec de l'aplicació pressupostària 28.73.07.709.45.8, línia T2521000, s'aplicaran a les adquisicions de material immobilitzat de caràcter esportiu o un altre, per a la seua utilització exclusiva en els programes de tecnificació esportiva i/o en els plans d'especialització esportiva a què es referix l'apartat anterior i que se subvencionen en 2004 a càrrec de la present convocatòria.
  
La subvenció per este concepte no superarà, en cap cas, el 60% del cost total de l'adquisició.
  
Tercera. Programes de tecnificació esportiva
  
Definició i objectiu dels programes de tecnificació:
  
Els programes de tecnificació esportiva es desenrotllen en centres i instal·lacions esportives amb condicions per a esta activitat i engloben totes aquelles actuacions dirigides a la millora del rendiment esportiu i l'obtenció de resultats qualitatius i quantitatius dels esportistes de la Comunitat Valenciana seleccionats per a estos, a través d'entrenaments i concentracions i excepcionalment amb participació en determinades competicions, com a part de la seua preparació específica.
  
L'objectiu d'estos programes és elevar el nivell del rendiment dels esportistes immersos en estos i la seua incorporació en els programes de suport a esportistes d'alt rendiment que emanen del Consell Superior d'Esports. No són objectiu d'estos programes els gastos ocasionats per la participació dels esportistes i/o tècnics dels programes en els diferents campionats d'Espanya, siga quina siga la seua modalitat i la categoria dels esportistes.
  
Selecció dels esportistes integrants dels programes de tecnificació:
  
La selecció dels esportistes integrants del programa serà per compte de la federació esportiva autonòmica corresponent, sempre basant-se en els criteris objectius que es determinen en el projecte, havent de complir els requisits següents:
  
a) Tindre la condició de valencià/ana i residència establida a la Comunitat Valenciana, segons consta en l'Estatut d'Autonomia.
  
b) Posseir la llicència oficial i actual corresponent, de la federació autonòmica de la Comunitat Valenciana.
  
c) Ser major de 17 anys en el moment de sol·licitar la subvenció. Excepcionalment podrien formar part d'estos programes aquells esportistes menors d'eixa edat que complisquen la resta de requisits i no existisca pla d'especialització esportiva subvencionat de la mateixa modalitat esportiva.
  
d) Nivell esportiu: almenys el 50% dels esportistes que componguen el grup, hauran de ser esportistes d'elit de nivell A o B en la temporada actual i/o en l'anterior, o acreditar resultats en les dites temporades, pels quals serien considerats esportistes d'elit A o B, segons la legislació vigent, o bé tindre un nivell esportiu no menor al de participant en les finals, en almenys un dels dos últims campionats d'Espanya celebrats, reconeguts per les federacions espanyoles corresponents, de categoria juvenil o superior, o haver aconseguit algun dels tres primers llocs en l'últim campionat autonòmic celebrat de la seua modalitat, bé individual o per equips, en les citades categories.
  
Si la federació corresponent inclou algun esportista que no reunix algun dels requisits assenyalats, haurà de justificar adequadament la necessitat de la seua inclusió, quedant facultada la comissió d'avaluació establida en la base sèptima per a la seua valoració.
  
Quarta. Plans d'especialització esportiva
  
Definició i objectius dels plans d'especialització esportiva:
  
Els plans d'especialització esportiva es desenrotllen en les instal·lacions del Complex Educatiu de Cheste i van dirigits a grups d'esportistes de 12 a 16 anys que vagen a cursar Ensenyança Secundària Obligatòria o a esportistes de 16 a 18 anys que vagen a cursar Batxillerat en el dit centre, d'acord amb les bases de funcionament que s'establixen com a annex II en la present orde.
  
L'oferta de places educatives per al curs 2004/2005 va dirigida a alumnes en règim d'internat.
  
Selecció dels esportistes integrants dels plans d'especialització esportiva:
  
La incorporació de nous alumnes integrants dels plans d'especialització esportiva tant en el cas de federacions que ja funcionen com en el cas de federacions de nou accés, haurà de realitzar-se d'acord als criteris següents:
  
- La convocatòria per a la realització de les proves anirà a càrrec de les federacions esportives en coordinació amb els tècnics de la Secretaria Autonòmica d'Esport. La dita
  
convocatòria ha de fer-se pública entre els clubs i/o esportistes interessats i en esta ha de constar:
  
- Nombre de places oferides, etapa i curs acadèmic a què es dirigixen.
  
- Criteris de selecció i barem establit per a la seua valoració.
  
- Lloc i data de celebració de les proves.
  
Quinta. Gastos ocasionats
  
I. Per al desenrotllament del Pla d'Especialització Esportiva.
  
Les subvencions concedides es destinaran a sufragar únicament els gastos ocasionats pel desenrotllament del Pla d'Especialització Esportiva amb relació als tècnics esportius per les sessions i la direcció de l'entrenament, el servici de fisioteràpia i l'adquisició de material esportiu per a l'entrenament. Hauran de ser per compte de les federacions esportives els possibles gastos derivats de la convocatòria i les proves per a la selecció dels alumnes esportistes per a la seua incorporació als Plans d'Especialització Esportiva.
  
II. Per al desenrotllament dels programes de tecnificació:
  
Les subvencions concedides es destinaran a sufragar els gastos ocasionats pel desenrotllament d'un programa de tecnificació, únicament en relació a:
  
a) Gastos de personal tècnic: coordinador, entrenadors i col·laboradors.
  
b) Gastos per a entrenaments: desplaçaments o altres.
  
c) Concentracions: allotjament, viatge i restauració.
  
d) Assistència a competicions prèviament designades en el projecte i a excepció dels campionats d'Espanya: allotjament, viatges, dietes i restauració.
  
e) Altres gastos especials, degudament justificats.
  
Els gastos ocasionats pel concepte de l'apartat a) personal tècnic, no superaran en cap cas el 60% del total de la subvenció concedida.
  
Sexta. Sol·licituds i documentació
  
Les sol·licituds es realitzaran per mitjà d'instància dirigida a la Conselleria de Cultura, Educació i Esport, Secretaria Autonòmica d'Esport, segons model que figura com a annex III de la present orde.
  
La dita Instància s'acompanyarà obligatòriament de la fitxa de manteniment de tercers (dades bancàries), que figura com a annex IV de la present orde i de la documentació que es detalla a continuació. No serà necessària la presentació de la fitxa de manteniment de tercers quan ja s'haja presentat, dins del mateix exercici econòmic, davant de la Secretaria Autonòmica d'Esport, en compliment d'esta o d'una convocatòria de subvencions semblant, sempre que s'especifique en quina convocatòria ha sigut presentada.
  
Així mateix, les federacions acreditaran que es troben al corrent de les seues obligacions tributàries i davant de la Seguretat Social, per mitjà de certificat, adjuntat a la Instància, referit al moment de finalització del termini de presentació de sol·licituds, en la forma establida en l'Orde de 30 de maig de 1996, de la Conselleria d'Economia i Hisenda (DOGV núm. 2775 de 21.06.96). No serà necessària la presentació de la documentació requerida en este apartat quan ja s'haja presentat, dins del mateix exercici econòmic, davant de la Secretaria Autonòmica d'Esport, en compliment d'esta o de semblant convocatòria de subvencions, sempre que s'indique expressament en quina convocatòria han sigut presentades i que estos certificats estiguen vigents en eixe moment.
  
A les sol·licituds de subvenció a programes de tecnificació s'haurà d'adjuntar un projecte esportiu en què es desenrotllaran els punts següents:
  
a) Criteris de selecció dels esportistes.
  
b) Relació d'esportistes que formen el grup amb especificació del seu any de naixement, la seua categoria esportiva actual i el millor resultat esportiu obtingut l'any 2003.
  
c) Objectius generals i específics a aconseguir pels esportistes durant els dos pròxims anys.
  
d) Quadre tècnic. (Coordinador/a i tècnic i titulació de cada un d'ells).
  
e) Activitats a realitzar com a programa de tecnificació.
  
f) Calendari de competicions en què es participarà com a programa.
  
g) Pressupost total d'ingressos i gastos.
  
A les sol·licituds de subvenció a plans d'especialització esportiva haurà d'adjuntar-se:
  
a) En el cas de sol·licituds de subvenció per a l'accés a un pla d'especialització esportiva (modalitat esportiva nova) el funcionament del qual estiga previst a partir del curs escolar 2004/2005, s'adjuntarà un projecte esportiu que desenrotllarà els aspectes següents:
  
- Programa d'actuacions per a la difusió del projecte entre el col·lectiu d'eixe esport.
  
- Criteris de selecció dels esportistes i bateria de tests generals i específics a desenrotllar per a la seua selecció.
  
- Disseny de la programació anual dels esportistes, relativa a objectius a desenrotllar en les sessions d'entrenament, estructuració d'estos al llarg de la temporada, participació en les diferents competicions i coordinació dels objectius amb els entrenadors i/o clubs d'origen dels esportistes.
  
- Necessitats d'instal·lacions i material.
  
- Quadre tècnic: nom, titulació i àrees de responsabilitat.
  
- Etapa acadèmica a què va dirigit el projecte (Educació Secundària Obligatòria o Batxillerat).
  
- Pressupost detallat de gastos per a un curs escolar.
  
b) Per als plans d'especialització esportiva que ja es desenrotllen en el Complex Educatiu de Cheste durant el curs escolar 2003/2004, i complixen els criteris establits en la base primera de l'annex II, s'adjuntarà el pressupost detallat d'ingressos i gastos previst per a l'any 2004. Si, a més, per al curs 2004/2005 se sol·licita ampliar amb un grup d'esportistes en l'etapa de Batxillerat, s'adjuntarà un informe raonat d'acord amb els criteris establits en la base primera de l'annex II de la present orde.
  
Les sol·licituds de subvenció per a adquisicions de material immobilitzat de caràcter esportiu o un altre es realitzaran per mitjà d'Instància dirigida a la Secretaria Autonòmica d'Esport de la Conselleria de Cultura, Educació i Esport segons model que figura com a annex V de la present orde. Les sol·licituds s'acompanyaran del pressupost de l'immobilitzat a adquirir, i un informe que justifique la necessitat d'este en relació amb el programa de tecnificació o pla d'especialització a què es vincule.
  
A més de la informació i documentació assenyalada, la Secretaria Autonòmica d'Esport podrà demanar qualsevol altra que considere necessària per a conéixer i entendre millor l'aplicació de la subvenció.
  
Les sol·licituds es presentaran en el Registre General de la Conselleria de Cultura, Educació i Esport, en el Registre Auxiliar de la Secretaria Autonòmica d'Esport o en els registres de les direccions territorials de Cultura, Educació i Esport, les seccions d'Esports d'Alacant, Castelló o València, o en qualsevol dels llocs a què es referix l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
El termini de presentació d'instàncies finalitzarà el 10 de febrer de 2004.
  
Quan la sol·licitud no reunisca els requisits o falte algun document complementari dels que en cada cas s'exigisquen, es requerirà els interessats perquè ho esmenen en el termini de deu dies, amb indicació que, si no ho feren així, se'ls tindrà per desistits de la seua petició, després de la resolució dictada pel secretari autonòmic d'Esport.
  
Sèptima: Valoració de les sol·licituds i resolució del procediment.
  
Als efectes previstos en esta orde, es constituirà una comissió avaluadora formada per cinc membres designats pel secretari autonòmic d'Esport, encarregada de l'estudi i la valoració de les sol·licituds presentades.
  
La comissió valorarà les sol·licituds atenent el següent orde de prelació:
  
a) Es valoraran primerament les sol·licituds de subvenció per als plans d'especialització esportiva de modalitats que ja es desenrotllen en el Complex Educatiu de Cheste durant el curs escolar 2003/2004.
  
b) En segon lloc, es valoraran les sol·licituds de subvenció per als plans d'especialització esportiva de modalitats que inicien la seua activitat en el Complex Educatiu de Cheste durant el curs escolar 2004/2005.
  
c) Finalment, es valoraran les sol·licituds de subvenció destinades a sufragar els gastos ocasionats pels programes de tecnificació esportiva.
  
I. Valoració dels plans d'especialització esportiva:
  
a) Plans que es desenrotllen en el Complex Educatiu de Cheste durant el curs escolar 2003/2004:
  
Correspon un mòdul de subvenció a cada una de les federacions esportives que mantenen un grup homogeni d'esportistes matriculats a l'inici de cada curs escolar en l'etapa d'Educació Secundària Obligatòria o que completen el grup d'esportistes amb aquells alumnes que superen esta etapa i continuen els seus estudis matriculant-se en l'etapa de Batxillerat, complint els requisits establits en la base primera de l'annex II de la present orde.
  
El mòdul de subvenció serà de 13.500 e per grup homogeni d'esportistes en compensació pels gastos ocasionats pel desenrotllament del pla d'especialització esportiva amb la distribució següent:
  
- Gastos ocasionats entre gener i juny (7.500 euros).
  
- Gastos ocasionats entre setembre i desembre (6.000 euros).
  
En l'etapa de Batxillerat s'adjudicarà el mòdul de subvenció tipus A o de tipus B a cada una de les federacions esportives que mantenen un grup homogeni d'esportistes matriculats a l'inici de cada curs escolar en l'etapa de Batxillerat, complint els requisits establits en la base primera de l'annex II de la present orde, en compensació pels gastos ocasionats pel desenrotllament del pla d'especialització esportiva, amb la distribució següent:
  
- Mòdul tipus A: 6.000 euros distribuïts de la manera següent:
  
- Gastos ocasionats entre gener i juny (4.000 euros).
  
- Gastos ocasionats entre setembre i desembre (2.000 euros).
  
- Mòdul tipus B: 13.500 euros distribuïts de la manera següent:
  
- Gastos ocasionats entre gener i juny (7.500 euros).
  
- Gastos ocasionats entre setembre i desembre (6.000 euros).
  
b) Plans d'especialització esportiva que es desenrotllen en el Complex Educatiu de Cheste durant el curs escolar 2003/2004 en l'etapa d'Ensenyança Secundària Obligatòria i que s'amplien en el curs escolar 2004/2005 a l'etapa de Batxillerat:
  
La valoració de l'ampliació dependrà de la disponibilitat pressupostària, atenent a l'import global establit per als plans d'especialització esportiva en la base sèptima i adjudicant un mòdul de subvenció de tipus A de 2.000 e o un mòdul de subvenció de tipus B de 6.000 e
  
Per a l'ampliació de grups es tindrà en compte el següent orde de prelació:
  
1r. Plans d'especialització esportiva amb un només grup.
  
2n. Plans amb més antiguitat.
  
3r. Plans d'especialització esportiva amb un nombre més gran d'esportistes d'elit promoció de la Comunitat Valenciana que figuren en la relació publicada per la Secretaria Autonòmica d'Esport corresponent a l'any 2002 o en la relació corresponent relativa a l'any 2003 que es publique en el DOGV.
  
4t.Plans d'especialització esportiva amb nombre més gran d'alumnes el curs anterior.
  
c) Valoració dels plans d'especialització esportiva de modalitats esportives noves que es preveu iniciar en el Complex Educatiu de Cheste durant el curs escolar 2004/2005:
  
Els projectes per al desenrotllament de nous plans d'especialització esportiva (modalitats esportives noves) es puntuaran d'acord als criteris següents:
  
a) Nombre d'esportistes d'elit promoció: fins a 20 punts.
  
Per a cada esportista d'elit promoció que figure en la llista d'esportistes d'elit en la relació publicada per la Secretaria Autonòmica d'Esport, corresponent a l'any 2002 o en la relació corresponent relativa a l'any 2003 que es publique en el DOGV: 2 punts.
  
b) Valoració de la campanya de difusió plantejada en el projecte: fins a 10 punts.
  
c) Valoració del projecte esportiu: fins a 20 punts.
  
S'adjudicarà un mòdul de subvenció a cada un dels projectes que haja obtingut la puntuació mínima que establisca la comissió de valoració en funció de la disponibilitat pressupostària. El mòdul de subvenció per grup serà de 6.000 e per a l'etapa d'Ensenyança Secundària Obligatòria, i en el cas de l'etapa de Batxillerat serà de 2000 e si és un mòdul de subvenció de tipus A, i de 6.000 e si és un mòdul de subvenció de tipus B.
  
II. Valoració dels programes de tecnificació esportiva:
  
Puntuació:
  
A) Experiència i valoració del funcionament del programa en anys anteriors: Fins a 100 punts:
  
· Anys de permanència amb subvenció concedida per a programes de tecnificació, fins a 10 punts
  
· Valoració del seguiment de l'últim programa subvencionat, fins a 50 punts:
  
- Consecució d'objectius de l'any anterior, fins a 20 punts.
  
- Coordinació del programa, fins a 10 punts.
  
- Adequació final del programa desenrotllat al projecte presentat en el seu dia, fins a 20 punts.
  
· Finançament del programa, fins a 20 punts:
  
- Percentatge corresponent al suport econòmic d'altres entitats en el pressupost total d'ingressos del projecte, fins a 10 punts.
  
- Tant per cent del total de gastos assumit pel coordinador i els tècnics del programa, fins a 10 punts
  
· Esportistes del programa, fins a 20 punts:
  
- Esportistes que apareixen en l'última Llista publicada d'esportistes d'elit de la Comunitat Valenciana, en els nivells ?A- o ?B?, fins a 20 punts.
  
B) Projecte esportiu presentat per a l'any 2004: fins a 50 punts.
  
- Nivell dels esportistes sobre resultats presentats, segons la taula de valoració confeccionada a l'efecte: fins a 20 punts.
  
- Objectius a aconseguir com a conseqüència del desenrotllament del programa de tecnificació, segons la taula de puntuació: fins a 10 punts.
  
- Activitats plantejades per al desenrotllament de l'acord del programa al llarg de l'any, freqüència setmanal o mensual d'actuacions: fins a 20 punts.
  
III. Valoració de les sol·licituds de material immobilitzat.
  
Es valoraran exclusivament aquelles sol·licituds corresponents a programes de tecnificació i plans d'especialització que definitivament se subvencionen segons la present orde, i amb el barem següent:
  
a) Justificació de la major necessitat del material per al desenrotllament del programa presentat: fins a 30 punts.
  
b) Adequació del material sol·licitat quant a pressupost de gastos previstos en relació amb el programa o pla a què es vincule: fins a 30 punts.
  
c) No haver obtingut subvencions per este concepte en el desenrotllament del programa o pla durant els dos últims anys: fins a 20 punts.
  
d) Aprofitament de la subvenció concedida l'exercici passat: fins a 20 punts.
  
Una mateixa federació podrà rebre subvenció per al desenrotllament d'un pla d'especialització esportiva i per al desenrotllament del programa de tecnificació. Així mateix, una federació podrà sol·licitar subvenció per al desenrotllament de programes de tecnificació en diferents modalitats esportives sempre que es justifique documentalment esta necessitat. La subvenció màxima concedida a una federació per al desenrotllament de les seues diferents actuacions no podrà ser, en cap cas, superior als 48.000 euros.
  
La comissió d'avaluació establirà una prelació entre les sol·licituds presentades per mitjà de la seua comparació, atenent els criteris de valoració fixats, establint la puntuació mínima en cada modalitat de subvenció en funció de la disponibilitat pressupostària i adjudicant només aquelles que hagen obtingut més valoració fins a l'esgotament del crèdit pressupostari consignat a l'efecte.
  
La comissió d'avaluació elevarà la proposta de concessió o denegació al secretari autonòmic d'Esport, qui resoldrà per delegació del conseller de Cultura, Educació i Esport en el termini màxim de tres mesos des de la finalització del termini de presentació d'instàncies. No obstant això, les sol·licituds sobre les quals no recaiga resolució expressa en el termini de tres mesos des de la finalització del termini de presentació d'instàncies, s'entendran denegades.
  
La Secretaria Autonòmica d'Esport notificarà als interessats la resolució de concessió o denegació de les sol·licituds presentades.
  
Octava. Obligacions dels beneficiaris
  
Els beneficiaris a qui es referix la present orde, hauran de complir, per a poder rebre la subvenció corresponent, cada una de les obligacions següents:
  
a) Mantindre's en la situació que legitima la seua concessió.
  
b) Acreditar el compliment dels requisits i les condicions que determinen la concessió o el gaudi de l'ajuda.
  
c) Sotmetre's a les actuacions de control financer que corresponen a la Intervenció General en relació amb les subvencions i ajudes concedides.
  
d) Comunicar a la Conselleria de Cultura, Educació i Esport l'obtenció de subvencions o ajudes per a la mateixa finalitat procedents de qualssevol altres administracions o ens públics o privats.
  
e) Fer constar expressament en tota informació o documentació pròpia dels programes de tecnificació esportiva i els plans d'especialització esportiva, la col·laboració de la Generalitat Valenciana, Conselleria de Cultura, Educació i Esport.
  
f) La realització dels programes per als quals s'haja concedit la subvenció serà responsabilitat exclusiva de l'entitat. Així mateix, aniran a càrrec seu els mitjans humans i materials que es necessiten per al seu compliment, inclús les obligacions fiscals i de la Seguretat Social que es deriven d'estos.
  
g) Les federacions beneficiàries queden obligades a presentar a la Secretaria Autonòmica d'Esport les adaptacions tècniques i pressupostàries al projecte presentat en funció de la subvenció concedida i a notificar qualsevol proposta de canvi o modificació del pla o programa i pressupostos presentats, en el moment que es produïsca.
  
h) Mantindre's dins dels requisits i criteris establits en l'annex II de la present orde, per al desenrotllament dels plans d'especialització esportiva.
  
Novena. Modificació de la resolució de concessió
  
L'import de la subvenció concedida en cap cas podrà ser de tal quantia que, aïlladament o en concurrència amb subvencions o ajudes d'altres administracions públiques o d'altres ens públics o privats, supere el cost de l'activitat a desenrotllar pel beneficiari.
  
Tota alteració en les condicions tingudes en compte per a la concessió de la subvenció i, en tot cas, l'obtenció concurrent de subvencions o ajudes atorgades per altres administracions o ens públics o privats, podrà donar lloc a la modificació de la resolució de la concessió.
  
Deu. Procediment de pagament i terminis de justificació
  
El lliurament de les subvencions a càrrec de l'aplicació pressupostària 59.06.17.081.44.6, línia T3139000 es produirà:
  
a) D'una sola vegada a la finalització de les activitats, després de la justificació documental dels gastos corresponents a la realització de l'activitat objecte de la subvenció concedida, o en parts, després de la justificació del total o d'un mínim del 25% del total de la subvenció concedida, ben entés que les parts en què es pague la subvenció no podran suposar la concessió d'una bestreta i que l'últim pagament quedarà condicionat a la justificació dels gastos corresponents a la realització de l'activitat en els termes de la resolució de concessió, en la manera prevista en la base deu d'esta base.
  
b) Es podran concedir bestretes de transferències corrents a les quals s'aplicarà el règim següent:
  
- Fins a un 40% de l'import de forma inmediata una vegada concedida la subvenció
  
- Fins a un 20%, després de l'aportació i comprovació de la documentació que justifique l'efectiva i correcta aplicació de la suma lliurada amb anterioritat a l'actuació objecte de la subvenció i
  
- La resta, una vegada es justifique íntegrament el compliment del que s'ha convingut.
  
El vigent text refós de la Llei d'Hisenda Pública, no eximix les federacions esportives de l'obligació de garantir les bestretes que puguen concedir-se.
  
El lliurament de les subvencions a càrrec de l'aplicació pressupostària 36.49.93.976.97.7 línia T2521000 es realitzarà:
  
a) Després de la justificació del total del gasto efectuat.
  
b) Es podran concedir bestretes de transferències de capital fins a un 15% de l'import total anual de la subvenció, una vegada concedida. La resta s'abonarà una vegada justifique el beneficiari el compliment del que s'ha convingut.
  
El vigent Text Refós de la llei d'Hisenda Pública, no eximix a les federacions esportives de l'obligació de garantir les bestretes que puguen concedir-se
  
Les garanties a aportar pels beneficiaris es constituiran, sempre que no estiguen exceptuades d'això, en alguna de les maneres següents: en metàl·lic, en valors públics o per mitjà d'aval bancari prestat en forma i condicions reglamentàries.
  
Quan les garanties es constituïsquen en metàl·lic o en valors públics, s'efectuarà el seu depòsit en les tresoreries dels servicis territorials de la Conselleria d'Economia, Hisenda i Ocupació.
  
Terminis de justificació: Amb caràcter general, el termini de presentació de les justificacions requerides conclourà el 29 d'octubre de l'any 2004, excepte per a les ajudes relatives a les activitats que s'exercixen amb posterioritat a esta data; en este cas el termini conclourà el 10 de desembre de 2004.
  
Onze. Justificació de la subvenció
  
Les subvencions concedides per a programes de tecnificació esportiva i plans d'especialització, a càrrec de l'aplicació pressupostària 14.89.31.318.10.5 línia T3139000 es justificaran entregant la documentació següent:
  
a) Informes de les activitats realitzades a l'empara de la subvenció
  
b) Certificat dels gastos aplicats als programes subvencionats
  
c) Compte justificatiu per programes i activitat, que acredite la deguda aplicació de la subvenció concedida, acompanyat dels documents que abonen els gastos efectuats, en original. Una vegada comprovats els documents, es tornaran a les entitats els originals per a la seua custòdia.
  
Els justificants integrants de cada compte justificatiu hauran de complir els requisits formals legalment establits.
  
Queden exclosos de la possibilitat de la seua justificació amb fons procedents de la subvenció de la Conselleria de Cultura, Educació i Esport, els gastos ocasionats per:
  
· Adquisició d'immobilitzat, excepte per a les subvencions a càrrec de l'aplicació pressupostària 46.19.03.538.12.8 línia T2521000.
  
· Adquisició de béns destinats a la venda.
  
· Tributs (excepte l'IVA no repercutit).
  
· Aportacions a sistemes complementaris de pensions.
  
· Multes i recàrrecs per pròrroga o constrenyiment imposat per qualsevol administració pública.
  
· Els bitllets emesos i no utilitzats.
  
· Gastos extres d'hotel.
  
· Indemnitzacions per raó de servici que superen les quanties màximes establides per la Generalitat Valenciana per al seu personal.
  
· Gastos sumptuaris.
  
Amb caràcter general, no podran justificar-se a càrrec de la subvenció de la Conselleria, tots aquells gastos que es financen amb aportacions directes d'esportistes, clubs o tècnics, com a llicències esportives, mutualitats, quotes de curset, etc.
  
Les subvencions concedides per a material immobilitzat a càrrec de l'aplicació pressupostària 37.03.70.083.35.3, línia T2521000, es justificaran per mitjà de la presentació dels documents següents:
  
· Factura acreditativa del gasto efectuat en original i còpia.
  
· Albarà o certificat acreditatiu de la recepció de l'immobilitzat.
  
Pel que fa a l'Impost sobre el Valor Afegit (IVA), caldrà ajustar-se a allò que s'ha disposat a continuació:
  
a) Si la federació només realitza operacions declarades exemptes per l'Agència Tributària, es podrà justificar íntegrament a càrrec de la subvenció concedida, l'IVA suportat.
  
b) Si la federació realitza operacions no declarades exemptes per l'Agència Tributària, només podrà justificar a càrrec de la subvenció concedida, l'IVA suportat no deduïble per aplicació del percentatge de prorrata que se li aplique.
  
Dotze. Entitats col·laboradores
  
En el cas que la federació no siga el beneficiari últim de la subvenció concedida, en la seua totalitat o en part, sinó que esta es distribuïsca entre altres estaments federatius: esportistes d'elit o clubs esportius legalment constituïts, la federació assumirà les obligacions següents:
  
a) Entregar als beneficiaris els fons rebuts, en la seua totalitat o en part, i en tot cas, amb subjecció als principis d'objectivitat, concurrència i publicitat.
  
b) Verificar el compliment i l'efectivitat de les condicions o determinants per al seu atorgament.
  
c) Justificar l'aplicació dels fons rebuts i entregar la justificació presentada pels beneficiaris.
  
Tretze. Reintegrament de les subvencions
  
Correspondrà el reintegrament de les quantitats percebudes i l'exigència de l'interés de demora des del moment del pagament de la subvenció en els casos següents:
  
a) Incompliment de l'obligació de justificació.
  
b) Obtindre la subvenció sense reunir les condicions requerides per a això.
  
c) Incompliment de la finalitat per a la qual la subvenció va ser concedida.
  
d) Incompliment de les condicions imposades als beneficiaris amb motiu de la concessió de la subvenció.
  
e) Igualment, en el supòsit regulat en la base novena, quan la subvenció principal siga de la Generalitat Valenciana correspondrà el reintegrament de l'excés obtingut sobre el cost de l'activitat exercida.
  
Catorze
  
En tot el no previst en esta orde, els beneficiaris se sotmetran al que establix el Text Refós de la Llei d'Hisenda Pública de la Generalitat Valenciana.
  
ANNEX II
  
Bases per què es regula el funcionament dels plans d'especialització esportiva que desenrotllen les federacions esportives de la Comunitat Valenciana en el Complex Educatiu de Cheste, i dels alumnes esportistes participants en els plans d'especialització esportiva.
  
Primera. Criteris que regulen el funcionament dels plans d'especialització esportiva que desenrotllen les federacions esportives de la Comunitat Valenciana en el Complex Educatiu de Cheste.
  
Les condicions que regulen l'accés a les ajudes perquè les federacions esportives de la Comunitat Valenciana que desenrotllen un pla d'especialització esportiva durant el curs escolar 2003/2004 puguen desenrotllar un pla d'especialització esportiva durant el curs escolar 2004/2005 en el Complex Educatiu de Cheste són:
  
- Mantindre un grup homogeni d'esportistes matriculats a l'inici de cada curs escolar en l'etapa d'Ensenyança Secundària Obligatòria o en l'etapa de Batxillerat en el Complex Educatiu de Cheste, complint els requisits que s'establixen a continuació:
  
- Mantindre un pla d'especialització esportiva en l'etapa d'Ensenyança Secundària Obligatòria i completar el grup d'esportistes amb aquells alumnes que superen l'etapa d'Ensenyança Secundària Obligatòria i continuen els seus estudis matriculant-se en l'etapa de Batxillerat en el Complex Educatiu de Cheste, complint els requisits establits en el paràgraf anterior del present annex.
  
L'atenció a estos alumnes de l'etapa de Batxillerat es durà a terme per mitjà de la supervisió directa de l'entrenador o entrenadors en les hores disposades a l'efecte.
  
La incorporació d'alumnes esportistes en una modalitat esportiva nova destinada a l'etapa de Batxillerat es realitzarà exclusivament amb esportistes que vagen a cursar 1r de Batxillerat. Excepcionalment, podran accedir esportistes en segon de Batxillerat quan concórreguen circumstàncies d'especial interés degudament acreditades i justificades per part de les federacions esportives. Així mateix, hauran d'acollir-se a les modalitats i optatives de l'etapa de Batxillerat que s'oferisquen als grups d'esportistes.
  
Les condicions que regulen l'ampliació de grup en els plans d'especialització esportiva en l'etapa de Batxillerat són:
  
Si per al curs 2004/2005 se sol·licita augmentar el nombre de grups que integren el pla, s'adjuntarà un informe raonat que justifique la necessitat d'incrementar el nombre de grups especificant detalladament el projecte esportiu a desenrotllar i que, com a mínim, ha de complir els requisits següents:
  
- Per a esports que opten al mòdul tipus A:
  
- El nombre d'esportistes en el cas d'esports individuals, oscil·larà entre un mínim de 8 i un màxim de 15 esportistes. En el cas d'esports d'equip oscil·larà entre un mínim de 12 i un màxim de 17 esportistes.
  
- Han d'incorporar un tècnic esportiu o un entrenador més per a la realització de les tasques d'entrenament.
  
- Per a esports que opten al mòdul tipus B:
  
- El nombre d'esportistes en el cas d'esports individuals, oscil·larà entre un mínim de 16 i un màxim de 20 esportistes. En el cas d'esports d'equip oscil·larà entre un mínim de 18 i un màxim de 24 esportistes.
  
- Han d'incorporar un tècnic esportiu o entrenador més per a la realització de les tasques d'entrenament.
  
Els motius pels quals no continua l'accés a les ajudes perquè les federacions esportives de la Comunitat Valenciana desenrotllen durant el curs escolar 2004/2005 un pla d'especialització esportiva en el Complex Educatiu de Cheste són:
  
- No sol·licitar les ajudes convocades per als plans d'especialització esportiva per mitjà de la instància dirigida a la Conselleria de Cultura, Educació i Esport, Secretaria Autonòmica d'Esport, segons el model que figura com a annex III de la present orde.
  
- No mantindre un grup homogeni d'esportistes matriculats a l'inici de cada curs escolar en l'etapa d'Ensenyança Secundària Obligatòria o en l'etapa de Batxillerat en el Complex Educatiu de Cheste, d'acord amb els criteris establits en el present annex.
  
- No complir els tècnics proposats per a la realització pràctica del pla d'especialització esportiva de manera reiterada amb les seues tasques i obligacions al llarg del curs escolar.
  
- No representar la proposta d'alumnes esportistes presentada per la federació esportiva als diferents clubs o entitats esportives de la Comunitat Valenciana.
  
- No destinar les ajudes rebudes a sufragar els gastos ocasionats pel desenrotllament del pla d'especialització esportiva, d'acord amb els requisits establits en la base quinta de l'annex I.
  
La comissió d'avaluació creada als efectes previstos en esta orde, serà l'encarregada de l'estudi i la valoració de les causes que puguen determinar els motius de la falta de continuïtat de funcionament d'un pla d'especialització esportiva que desenrotlle una federació esportiva en el Complex Educatiu de Cheste.
  
Segona. Alumnes esportistes participants en els plans d'especialització esportiva.
  
La selecció dels alumnes esportistes per a la seua incorporació al pla d'especialització esportiva serà d'acord als criteris establits en el projecte presentat i que, en qualsevol cas, constarà de:
  
- Una bateria de proves físiques comunes a tots els esports, facilitada per la Secretaria Autonòmica d'Esport i d'acord amb les directrius del Consell Superior d'Esports per als programes nacionals de detecció de talents esportius.
  
- Un conjunt de proves específiques i de resultats esportius, a determinar per la federació esportiva corresponent, que es correspondran, en la mesura que es puga, amb allò que s'ha establit per les seues respectives federacions nacionals en els seus programes de detecció de talents esportius.
  
- Certificat mèdic que indique l'aptitud de l'alumne esportista per a la pràctica esportiva per la qual sol·licita el seu ingrés en el pla.
  
Els requisits acadèmics a complir per a l'accés als plans d'especialització esportiva dels esportistes proposats són:
  
- En el cas d'alumnes esportistes que sol·liciten la seua incorporació en el curs de 1r d'Ensenyança Secundària Obligatòria, han d'haver superat en la seua totalitat totes les assignatures del curs anterior corresponent.
  
- En el cas d'alumnes esportistes que sol·liciten la seua incorporació en algun dels cursos de l'etapa d'Ensenyança Secundària Obligatòria, han d'haver superat el curs escolar corresponent en la convocatòria del mes de juny.
  
- En el cas d'alumnes esportistes que sol·liciten la seua incorporació en algun dels cursos de l'etapa de Batxillerat, han d'haver superat el curs escolar corresponent en la convocatòria del mes de juny.
  
- Excepcionalment, podran accedir esportistes en l'etapa de Batxillerat d'aquelles federacions esportives que desenrotllen un pla d'especialització esportiva en esta etapa i que no hagen superat el curs escolar corresponent a l'etapa de Batxillerat en un altre centre acadèmic, i concórreguen circumstàncies d'especial interés degudament acreditades i justificades per part de la federació esportiva corresponent. Així mateix, estos alumnes esportistes hauran d'acollir-se a les modalitats i optatives de l'etapa Batxillerat que s'oferisquen als grups d'esportistes.
  
Els requisits perquè un alumne pertanyent als plans d'especialització esportiva s'hi mantinga són:
  
- Superar esportivament els nivells d'entrenament o de rendiment esportiu establits per la seua federació esportiva corresponent i participar en les competicions designades pels seus clubs.
  
- Superar acadèmicament el curs escolar corresponent.
  
- Mantindre una actitud i comportament, de manera que no existisquen per part del professorat acadèmic, de residències o d'entrenament esportiu, informes raonats que aconsellen l'eixida de l'alumne dels plans d'especialització esportiva.
  
- Així mateix, quan un alumne esportista pertanyent als plans d'especialització esportiva renuncie voluntàriament a estos, no es permetrà el seu reintegrament posterior.